Danskerne snydes for Sonos Voice Control

Sonos har i aften lanceret sin egen stemmestyring, der udmærker sig på flere områder. Den afvikles lokalt på højttaleren, så der ikke sendes data til Sonos eller tredjepart, og den fungerer også på Bluetooth-højttalerne Roam og Move. Og så kræver den ikke nye højttalere; Sonos Voice Control bliver automatisk aktiveret på eksisterende højttalere med indbygget mikrofon.

Men der er også mindre gode nyheder: Stemmestyringen bliver i første omgang kun lanceret i USA. Senere i år kommer den også til Frankrig, men her stopper åbenheden om fremtidsplanerne. Om den overhovedet kommer til Danmark, og i så fald hvornår, er der ingen informationer om.

Sonos Voice Control er også begrænset til at fungere sammen med Apple Music, Amazon Music, Deezer, Pandora og Sonos egne radio-streamingtjeneste. Spotify, Tidal og andre tjenester holdes – i hvert fald i første omgang – ude i kulden.

Det er “kyllingemanden” fra Breaking Bad (Giancarlo Esposito), der har lagt stemme til Sonos Voice Control i USA.

Det er mere end tre år siden, de første rygter om Sonos Voice Control dukkede op. Det var også kendt, at Sonos ville forsøge at lave en løsning, der ikke gik på kompromis med brugernes privatliv.

Ingen assistent-funktioner

“Sonos Voice Control fungerer på alle stemmekompatible Sonos-højttalere og behandler anmodninger udelukkende på enheden. Ingen lyd eller transskription sendes til skyen, gemmes, lyttes til eller læses af nogen,” skriver Sonos.

Derfor er den også begrænset til stemmestyring af højttalerne – der er ikke assistent-funktioner, såsom vejrmeldinger eller lignende.

Stemmestyringen aktiveres af et “Hey Sonos”. Ligesom med Sonos-app’en kan du styre musik og højttalere i ethvert rum, flytte musik rundt i hjemmet, gemme og like yndlingssange til dit personlige musikbibliotek og meget mere.

Hvor både Siri, Google Assistant og Amazon Alexa har kvindelige stemmer, har Sonos valgt en mand. Nemlig skuespilleren Giancarlo Esposito, der kendes fra Breaking Bad og The Mandalorian. Tanken er, at nye stemmer skal introduceres i de enkelte lande og områder, hvor stemmestyringen bliver tilgængelig.

Danskerne snydes for Sonos Voice Control